একাদশ জাতীয় সংসদ নির্বাচন যত ঘনিয়ে আসছে, সরকারবিরোধী রাজনৈতিক দলগুলোর মধ্যে ঐক্যের চেষ্টা তত জোরালো হচ্ছে। ক্ষমতাসীনদের প্রধান প্রতিদ্বন্দ্বী বিএনপি ছাড় দিয়ে হলেও বৃহত্তর ঐক্য গড়ার প্রস্তুতি নিচ্ছে। তারা আশা করছে, চলতি মাসের মধ্যেই ড. কামাল হোসেনের নেতৃত্বাধীন গণফোরাম ও সাবেক রাষ্ট্রপতি এ কিউ এম বদরুদ্দোজা চৌধুরীর নেতৃত্বাধীন যুক্তফ্রন্টের সঙ্গে ঐক্য একটি দৃশ্যমান রূপ নেবে। বিএনপি, গণফোরাম ও যুক্তফ্রন্টের একাধিক সূত্র জানায়, একাদশ সংসদ নির্বাচন সামনে রেখে অভিন্ন দাবি ও ন্যূনতম কর্মসূচির ভিত্তিতে গণতন্ত্রমনা দলগুলোর মধ্যে একটি বৃহত্তর ঐক্য গড়তে অনেক দিন ধরে অনানুষ্ঠানিক আলাপ-আলোচনা চলছে। নির্বাচনকালীন নিরপেক্ষ সরকার, নির্বাচনের আগে সংসদ ভেঙে দেওয়া, নির্বাচন কমিশনের পুনর্গঠন ইত্যাদি বিষয়ে বিরোধী এসব দলের মধ্যে একধরনের বোঝাপড়া হয়েছে। তবে গণফোরাম ও যুক্তফ্রন্ট চায় কেবল গ্রহণযোগ্য ও অংশগ্রহণমূলক নির্বাচন হলেই হবে না। নির্বাচনের পর একটি কল্যাণ রাষ্ট্র গড়ার লক্ষ্যে বর্তমান এক ব্যক্তিকেন্দ্রিক রাষ্ট্রক্ষমতায় ভারসাম্য আনা, আইনের শাসন প্রতিষ্ঠা এবং সাংবিধানিক প্রতিষ্ঠানগুলোকে শক্তিশালী ও কার্যকর করার জন্য একটা ঐকমত্যে পৌঁছাতে হবে। এ জন্য সুনির্দিষ্ট অঙ্গীকার থাকতে হবে। এ জন্য কী কী পদক্ষেপ নেওয়া হবে, এ বিষয়ে এখনো কোনোরূপ রূপরেখা তৈরি হয়নি।